Koit Toome

Koit Toome (sündinud 3. jaanuaril 1979) on eesti poplaulja ja muusikalinäitleja. Ta on esindanud Eestit kahel korral Eurovisiooni lauluvõistlusel. 1998. aastal jäi ta looga "Mere lapsed" Eurovisioonil  kaheteistkümnendaks. 2017. aastal esindas ta Eestit Eurovisioonil koos Laura Põldverega looga "Verona".

Haridustee 
Toome on algul klaverit ja hiljem laulmist õppinud nii Tallinna Muusikakeskkoolis kui ka Georg Otsa nimelises Tallinna Muusikakoolis. Tema lauluõpetajad on olnud teiste seas Jaak Joala ja Kare Kauks. Toome on lapsena laulnud ka Tallinna Poistekooris.

Karjäär
Laiema avalikkuse ette jõudis Koit Toome 1995. aasta alguses koos Sirli Hiiusega (Sarah), kellega moodustati duett Code One. Mitme aasta vältel lauldi arvukalt peamiselt Mikk Targo ja Kaari Sillamaa kirjutatud laule, millest mitmed on jäänud eesti popmuusika kullafondi ("On küll hilja", "Sellest saab meie suvi", "Vikerkaar", "Nüüd võin taas"). Code One avaldas kaks ülimenukat albumit ja "Best Of" kogumiku. Mõni aasta pärast sajandivahetust naasis Code One lavale live-bändina, esitades vanu hitte. Live-bändi koosseisu kuuluvad lisaks Koidule ja Sarah'le ka Reigo Ahven, Priit Jääger ja Mihkel Mälgand.

Toome andis 1999. aastal välja ka omanimelise sooloplaadi.

Tema repertuaari kuulub rohkesti romantilisi ballaade, mis tema laiale hääleulatusele hästi sobivad. Tema sooloplaadi tuntumad laulud on "Kindel suund", "Allikas" (sõnad Naime Lamp) ja "Sind ootama jään".

Eurovisiooni lauluvõistlus 
Toome alustas soolokarjääri pärast Code One'i lagunemist 1998. aastal. Tema esitatud laul "Mere lapsed" (autorid Maria ja Tomi Rahula, Peeter Pruuli) esindas Eestit 1998. aasta Eurovisiooni lauluvõistlusel Birminghamis, kus sai 12. koha. Hiljem on Toome korduvalt üritanud pääsu Eurovisioonile. Tema ning Maarja, Evelin Samueli ja James Wertsi 2003. aastal esitatud ballaad "Know What I Feel" (autorid Kersti Kuusk ja Imre Sooäär) jäi Riiga-sõidust vaid 1 punkti kaugusele. 

2007. aastal osales Koit Eurovisiooni kohalikus eelvoorus enda kirjutatud lauluga "Veidi veel", aga jäi viimaseks.

2017. aasta Eesti Laulul võitis ta koos Laura Põldverega esitatud lauluga "Verona" esikoha ja pääses esindama Eestit 2017. aasta Eurovisiooni lauluvõistlusel Kiievis. Eurovisioonil laul teisest poolfinaalist edasi ei pääsenud.

Lavarollid muusikalides 
Toome arvukate muusikalirollide seas on säravaimad peaosad lavastustes "Vampiiride tants" (Alfred), "Hüljatud" (Marius aastal 2001 ja Jean Valjean aastal 2017), "Miss Saigon" (Chris). Ta on mänginud peaosi ka muusikalides "Rent", "Chess", "West Side'i lugu" ja "Hair" (viimast Saksamaal ja Austrias). See-eest keeldus ta rollist muusikalis "Hairspray" koos Hanna-Liina Võsaga, viidates suurele töökoormusele. Peaosa – nii Fantoomi kui ka Raouli – mängis ta A. L. Webberi muusikalis "Ooperifantoom".

Televisioon 
Ta osales tõsielusarjas "Džunglistaar". Tõsieluseriaali võtete ajal nakatus ta viirushaigusse.

2007 osales ta telesaates "Tantsud tähtedega". Tema partner oli Kerttu Tänav. 2. detsembril kuulutati nad hooaja võitjateks. Kerttu ja Koit osutusid publiku, Luisa ja Martin žürii lemmikuks.

2013. aastal võttis Koit osa saatesarjast "Su nägu kõlab tuttavalt" ning võitis selle.

Ta juhtis koos Brigitte Susanne Hundiga 2021. aastal Kroonika korraldatud Eesti Meelelahutusauhindade galat.

Toome on olnud saatesarja "Pöördes" üks saatejuhtidest. Saates sattus ta kahe BMW-ga avariisse, ühega neist sõitis vastu majaseina ja teisega juhtus midagi tema esmakordsel driftimisel.

Toome on dubleerinud mitmeid animafilme nagu "Autod" ja "Autod 2" tegelaskuju Pickne McQueen, "Haikala lugu" tegelaskuju Oscarit jt.

Tunnustus 

 1998 – Kuldne Plaat – aasta debüütalbum – "Puudutus"
 1998 – Raadio 2 aastahitt – 5. koht "Mere lapsed"
 2004 – Raadio 2 aastahitt – 1. koht "Lubasid tulla"
 2009 – Raadio 2 aastahitt – 1. koht "Kaugele siit"
 2010 – Raadio 2 aastahitt – 1. koht "Mälestused"
 2011 – Raadio 2 aastahitt – 2. koht "Valged ööd"
 2013 – Raadio 2 aastahitt – 4. koht "Võitleja"
 2014 – Raadio 2 aastahitt – 5. koht "Rannamaja"

Diskograafia 

Koit Toome on avaldanud sooloartistina 5 albumit ja 18 singlit, lisaks viis Eurovisiooni lauluvõistluse singlit.

Albumid
 1999 "Koit Toome" DayDream Records
 1998/2005 Duetid "Puudutus" U-Boot Stuudio
 2007 "Allikas"
 2009 "Sügav kummardus õpetajale" salvestatud Salme ja Nõmme Kultuurikeskuses, laulab Jaak Joala laule
 2010 "Kaugele siit" KT Music OÜ

Singlid

Eraelu 

Toome on olnud pikemas suhtes laulja Maarja-Liis Ilusaga.

Tal on olnud suhe Teesi Durdinaga. Pärast Teesist lahkuminekut elas ta poolteist aastat üksi. 2006. aasta sügisel leidis ta uue kallima, turunduses töötava Katre Uusmaa, ja teatas, et on esimest korda valmis kellegagi ühes korteris elama. 2007. aasta suveks oli seegi suhe läbi ja sügisel tunnistas Koit seda ka avalikult.

Suhtest Kaia Triisaga on sündinud tütar Rebecca (2008) ja poeg Richard (2017).

Tema onu Indrek Toome oli endine Eesti NSV poliitik ja Eesti ettevõtja.

Viited

Välislingid

 Koit Toome fänniklubi
 Sven Haljand, Samanimelised - kes on kelle sugulane | Õhtuleht, ohtuleht.ee, 4. jaanuar 2001
 Intervjuu Katrin Viirpalule, "Tähelaev", Eesti Televisioon, 6. veebruar 2011

Eesti lauljad
Eesti esindajad Eurovisiooni lauluvõistlusel
Eesti dublaažinäitlejad
Sündinud 1979